Torsdag ettermiddag ble det full stans i togtrafikken mellom Skøyen og Sandvika fordi kjøreledning ble revet ned av et tog ved Lysaker stasjon.

Ved 2-tiden natt til fredag opplyste Bane Nor at feilen var rettet.

– Anlegget for togenes kjørestrøm ved Lysaker er ferdig utbedret og strekningen åpnet for normalt trafikk, skriver Bane Nor på Twitter.

Det var et tog fra Skøyen mot Lysaker som rev ned en kjøreledning like etter klokken 15.00, og dermed lagde strømproblemer på strekningen.

Syed Tasmir Abbas, som jobber i et kontorbygg i nærheten, hørte flere smell. Han gikk bort til vinduet for å se hva som skjedde.

Han forklarer at kjøreledningen nå hang løs, etter at det første toget hadde dratt den med seg.

– Den var da så slakk at neste tog hengte seg fast, sier han.

Slik så tavla på Oslo S ut ved 19.30-tiden torsdag. Foto: Camilla Skarra / NRK

Tre tog passerte

Dermed knakk den såkalt pantografen på taket av toget. Den ble hengende igjen i strømledningen. Da nok et tog kom kjørende, krasjet det inn i den dinglende pantografen.

Pantografen er dingsen på toppen av taket som overfører strøm fra kjøreledningen til toget.

Abbas forklarer at det gnistret da toget krasjet inn i restene fra det forrige toget, som vi kan se i videoen i toppen av saken.

Også kollegaen hans, Marius Berthelsen, så det som skjedde.

Ifølge Bane Nor var det to tog med passasjerer og ett tog uten passasjerer som krasjet inn i kjøreledningen før strekningen ble stengt.